Suid-Afrikaners kry 22 uit 27 vir Montpellier | Maroela Media
Montpellier het naelskraap met 27-26 teen Stade Français gewen.
Die gewese Cheetahs-speler Willie du Plessis (losskakel) het 12 punte met drie doelskoppe en twee strafdoele aangeteken, voor 'n geelkaart in die 76ste minuut 'n einde aan sy wedstryd gemaak het.
Duhan van der Merwe (regtervleuel), 'n gewese SA o.20-speler, en die Springbok Pierre Spies (agsteman) het twee van die wenspan se drie drieë gedruk.
Craig Burden (plaasvervanger-haker) het 'n drie vir Stade Français gedruk, en die Springbok Morné Steyn (losskakel) het 11 punte met 'n doelskop en drie strafdoele behaal.
Burden het Superrugby as haker vir die Sharks gespeel, nadat hy sy provinsiale loopbaan as 'n driekwart begin het.
♦ Die Springbok Ricky Januarie (plaasvervanger-skrumskakel) het in die 76ste minuut 'n drie vir La Rochelle gedruk, waarvan die doelskop sy span tot binne vier punte van Clermont Auvergne af gebring het.
Clermont het die wedstryd met 30-26 gewen.
♦ Paul Perez, die Samoaanse toetssenter wat vir die Sharks en die Kings gespeel het, het 'n drie vir Toulouse in sy sege van 40-12 oor Bayonne gedruk.
♦ In die wedstryd tussen Racing 92 en Bordeaux-Bègles is Bernard le Roux, 'n gewese Bolandse flank wat al in 26 toetse vir Frankryk gespeel het, met 'n geelkaart gestraf.
Racing 92 het die kragmeting met 22-20 gewen.
♦ Die Springbok Wynand Olivier (senter) het 'n drie vir Worcester in die Engelse Premierliga teen Leicester gedruk.
Laasgenoemde het met 28-23 gewen.
♦ Nog 'n Bok, die agsteman Francois Louw, het 'n geelkaart in sy span, Bath, se nederlaag van 24-27 teen Sale op die lyf geloop.
♦ In die Europese Pro12-liga het Carl Meyer (heelagter), wat in Pietermaritzburg gebore is, 11 punte met 'n drie en twee strafdoele vir die Walliese streekspan Newport Gwent Dragons teen sy eweknie die Cardiff Blues aangeteken.
Cardiff het met 26-24 gewen.
♦ In die Engelse Kampioenskap het die agsteman Ryan Smid Vrydag 'n drie vir Ealing Trailfinders in sy oorwinning van 20-18 oor Yorkshire Carnegie gedruk.
Smid het Curriebekerrugby vir die Westelike Provinsie gespeel.
Sal nogal interesant wees om n naaamlys te sien van watter Suid Afrikaanse spelers ( gebore)ooral in die wereld speel.